Tre ud af fire nordjyder stikker af, hvis de er skyld i en parkeringsskade.

Det er aldrig sjovt at finde sin bil på parkeringspladsen med nye buler eller ridser - og det er slet ikke sjovt, hvis den skyldige har forladt stedet uden at lægge en seddel med personlige oplysninger. Ikke desto mindre har 64 procent af nordjyderne oplevet, at deres bil er blevet beskadiget på en parkeringsplads, og i tre ud af fire tilfælde var synderen stukket af. Det viser en ny undersøgelse foretaget af Gallup TNS for Gjensidige Forsikring. - For den, der laver skaden, er det unødvendigt at stikke af, da den lovpligtige ansvarsforsikring ofte dækker skaden udover den valgte selvrisiko, siger Kim Rud-Petersen, koncerndirektør for Nordic Gjensidige Forsikring, i en pressemeddelelse. Kun to procent af nordjyderne indrømmer at have beskadiget en bil uden at gøre bilens ejer opmærksom på skaden. - Måske skyldes det, at man i panikken over at have lavet en skade glemmer, at man har en ansvarsforsikring. Men det er stadig ikke ok, at man undlader at give sig til kende, siger Kim Rud-Petersen.